Kaartjies vir epiese eindstryd feitlik uitverkoopDie Kaapstad-stadion. Rugbyfynproewers in Italië, Ierland, Wallis en Skotland stik seker aan hul koffie (óf iets sterkers) aangesien Suid-Afrikaanse spanne sommer met die intrapslag hul stempel op ’n Europese rugbyreeks afgedruk het. Kaartjies vir die geskiedkundige eindstryd tussen die Stormers en Bulls op die DHL-stadion in Kaapstad is feitlik uitverkoop. Slegs 27 500 (50%) kaartjies is weens Covid-19-regulasies vir dié epiese wedstryd beskikbaar gestel. Die Wes-Kaapse premier Alan Winde sê dit is bitter jammer. “Terwyl ek beslis die naweek vir die Stormers gaan skree, is ek diep bekommerd dat ’n gebeurtenis soos hierdie, wat aansienlike ekonomiese aktiwiteit in ons provinsie gaan skep, nie ten volle kan funksioneer nie. Dit is hoog tyd dat ons wegdoen met alle Covid-19-beperkings, want dit dien slegs om ons gasvryheid- en toerismesektore te ondermyn en die privaatsektor-geleide werkskepping te ontspoor.” Kaartjies is Dinsdag beskikbaar gestel. Daar was enkele klagtes op sosiale media dat die webwerf van lyn af was. Rugbyliefhebbers is intussen desperaat op soek na kaartjies te koop op sosiale media. Die premier doen nou ’n beroep op pres. Cyril Ramaphosa om dringend met die presidensiële koördineringsraad te vergader sodat nog 27 500 kaartjies beskikbaar gestel kan word. Die minister van gesondheid is egter tans in die buiteland en dit word betwyfel dat die regering enige besluit voor Saterdag sal kan neem. Anroux Marais, die Wes-Kaapse minister van kultuursake en sport, wys op haar beurt daarop dat sporttoerisme ’n belangrike bydraer tot die provinsie se ekonomie is. “Met groot toekomstige rugbywedstryde, en veral die komende Wêreldrugbybeker-sewesbyeenkomste, moet ons ons stadions tot volle kapasiteit oopstel. Dit is nie net belangrik vir die herstel van die plaaslike ekonomie nie, maar vir ons plaaslike mense om ’n gevoel van verbintenis en eenheid deur sport te beleef.” Winde sê hy het reeds by twee geleenthede (27 Mei én 7 Junie) skrywes aan die president gerig in ’n poging om Covid-19-regulasies te laat ophef. Ramaphosa het ondanks die skrywes nog geen vergadering met die die presidensiële koördineringsraad belê sodat die Wes-Kaap se jongste data ter ondersteuning van die volledige verwydering van die oorblywende Covid-19-beperkings ter tafel gelê kan word nie.